













UREDBA O SPREMEMBAH IN DOPOLNITVAH UREDBE O POOBLASTILIH POMORŠČAKOV

PREDLOG


EVA: 2026-2440-0011


I.	UVOD
1.	Razlogi in podlage za izdajo

Pravna podlaga:
Prvi odstavek 152. člena Pomorskega zakonika (Uradni list RS, št. 62/16 – uradno prečiščeno besedilo, 41/17, 21/18 – ZNOrg, 31/18 – ZPVZRZECEP, 18/21, 21/21 – popr. in 76/23):
Član posadke ladje, ki je vpisana v slovenski ladijski register, je lahko tisti, ki si je pridobil ustrezno listino o strokovni usposobljenosti, na podlagi pogojev, ki jih predpiše vlada v skladu z mednarodnimi konvencijami in predpisi Evropske unije.

Rok za izdajo:
/

Glavni razlogi za izdajo:
Uredba o pooblastilih pomorščakov se uskladi s priporočili, ki jih je podala Evropska agencija za pomorsko varnost (EMSA) ob presoji izvajanja Direktive 2008/106/ES o minimalni ravni izobraževanja pomorščakov, predhodnice kodificiranega besedila Direktive 2022/993/EU Evropskega parlamenta in Sveta z dne 8. junija 2022 o minimalni ravni izobraževanja pomorščakov. Uskladitev uredbe se nanaša na pomen izrazov, področje uporabe in pogoje za izdajo nekaterih pooblastil.
 

2.	Ocena finančnih posledic predloga akta za državni proračun in druga javna finančna sredstva

Presoja posledic je bila opravljena ob sprejemanju zakona, ki je podlaga za izdajo tega predloga.

3.	Prikaz ureditve v drugih pravnih sistemih in prilagojenosti predlagane ureditve pravu Evropske unije

3.1	Prikaz ureditve v drugih pravnih sistemih

/

3.2	Prikaz ureditve v pravnem redu Evropske unije

Predlog ni predmet usklajevanja s pravnim redom EU.

3.3	Prikaz ureditve v posameznih državah članicah Evropske unije

/

4.	Presoja posledic

Presoja posledic je bila opravljena ob sprejemanju zakona, ki je podlaga za izdajo tega predloga.

5.	Prikaz sodelovanja javnosti

Gradivo je bilo predmet sodelovanja z javnostjo.

Datum objave na portalu eDemokracija:
24. 6. 2026

Na gradivo so bila podana mnenja, predlogi in pripombe.

V razpravo vključeni subjekti:
Ni podatka.

Obrazložitev upoštevanja mnenj, predlogov in pripomb v razpravo vključenih subjektov:
Komentarje na gradivo v javni obravnavi je podal posameznik. Predlogi so delno upoštevani, saj se večina nanaša na redakcijske popravke, ki ne ustrezajo nomotehničnim smernicam.

Poročilo o sodelovanju z javnostjo:
Komentarje na gradivo v javni obravnavi je podal posameznik. Predlogi so delno upoštevani, saj se večina nanaša na redakcijske popravke, ki ne ustrezajo nomotehničnim smernicam.



II.	BESEDILO ČLENOV
Na podlagi prvega odstavka 152. člena Pomorskega zakonika (Uradni list RS, št. 62/16 – uradno prečiščeno besedilo, 41/17, 21/18 – ZNOrg, 31/18 – ZPVZRZECEP, 18/21, 21/21 – popr. in 76/23) Vlada Republike Slovenije izdaja

Uredbo o spremembah in dopolnitvah Uredbe o pooblastilih pomorščakov
1. člen

	V Uredbi o pooblastilih pomorščakov (Uradni list RS, št. 85/14 in 13/21) se v 1. členu besedilo »Direktivo 2008/106/ES Evropskega parlamenta in Sveta z dne 19. novembra 2008 o minimalni ravni izobraževanja pomorščakov (prenovitev) (UL L št. 323 z dne 3. 12. 2008, str. 33), zadnjič spremenjeno z Direktivo (EU) 2019/1159 Evropskega parlamenta in Sveta z dne 20. junija 2019 o spremembi Direktive 2008/106/ES o minimalni ravni izobraževanja pomorščakov in o razveljavitvi Direktive 2005/45/ES o vzajemnem priznavanju spričeval pomorščakov, ki jih izdajo države članice (UL L št. 188 z dne 12. 7. 2019, str. 94), (v nadaljnjem besedilu: Direktiva 2008/106/ES),« nadomesti z besedilom »Direktivo (EU) 2022/993 Evropskega parlamenta in Sveta z dne 8. junija 2022 o minimalni ravni izobraževanja pomorščakov (kodificirano besedilo) (UL L št. 169 z dne 27. 6. 2022, str. 45) (v nadaljnjem besedilu: Direktiva 2022/993/EU)«.  

2. člen

	V 2. členu se 12. točka spremeni tako, da se glasi: 
 »12. »obalna plovba« je plovba v mejah nacionalne plovbe in mejah obalne plovbe držav članic konvencije STCW,«.  

	V 21. točki se beseda »uprava« nadomesti z besedilom »Uprava Republike Slovenije za pomorstvo (v nadaljnjem besedilu: uprava)«.

	 Na koncu 41. točke se pika nadomesti z vejico in doda nova, 42. točka, ki se glasi: 
»42. »visoka napetost« je napetost izmeničnega toka (AC) ali enosmernega toka (DC), ki presega 1000 voltov.«. 

3. člen

	V 3. členu se v tretjem odstavku na koncu točke b) vejica nadomesti z besedo »in«, v točki c) se beseda »in« nadomesti s piko, točka č) pa se črta.  

4. člen

	V 16. členu se tretji odstavek spremeni tako, da se glasi:
»(3) Predavatelj je usposobljen za izvajanje določenega programa usposabljanja, če ima pooblastilo za področje, za katero izvaja usposabljanje, oziroma druga dokazila, s katerimi dokazuje usposobljenost za izvajanje tega programa. Predavatelj osvežuje in dopolnjuje svoje strokovno znanje v skladu z zahtevami konvencije STCW.«.

5. člen

	V 35. členu se v drugem, tretjem in petem odstavku besedilo »2008/106/ES« nadomesti z besedilom »2022/993/EU«.

6. člen

	Priloga I se nadomesti z novo Prilogo I, ki je kot Priloga sestavni del te uredbe.

KONČNA DOLOČBA
7. člen
(začetek veljavnosti)

	Ta uredba začne veljati petnajsti dan po objavi v Uradnem listu Republike Slovenije. 


Št. [/2026] 

Ljubljana, dne

Vlada Republike Slovenije
Janez Janša
predsednik

Priloga: 
UstcwP.doc


III.	OBRAZLOŽITEV

K 1. členu:
Redakcijski popravek. Besedilo se nadomesti z Direktivo (EU) 2022/993 Evropskega parlamenta in Sveta z dne 8. junija 2022 o minimalni ravni izobraževanja pomorščakov (kodificirano besedilo) (UL L št. 169 z dne 27. 6. 2022, str. 45, v nadaljnjem besedilu: Direktiva 2022/993/ES), ki je naslednica Direktive 2008/106/ES o minimalni ravni izobraževanja pomorščakov s spremembami (v nadaljnjem besedilu: Direktiva 2008/106/ES).

K 2. členu:
Redakcijski popravek izrazov obalna plovba in visoka napetost ter okrajšava za Upravo Republike Slovenije za pomorstvo.

K 3. členu:
Določba o področju uporabe se uskladi z ugotovitvami Evropske agencije za pomorsko varnost o presoji izvajanja Direktive 2008/106/ES (presoja EMSA), in sicer tako, da se uredba uporablja tudi za pomorščake na ladji bruto tonaže do 200 v nacionalni plovbi.

K 4. členu:
Določba o pogojih za predavatelje se spremeni tako, da se črta podvajanje zahtevanih pogojev enega leta praktičnih izkušenj na področju, za katero izvaja usposabljanja. Predavatelj te praktične izkušnje že izkazuje s plovbno dobo, ki je zahtevana za pridobitev posameznega pooblastila. Doda se določba, da predavatelj osvežuje in dopolnjuje svoje strokovno znanje v skladu z zahtevami konvencije STCW, kot je to določeno za člane izpitne komisije (tretji odstavek 27. člena uredbe).

K 5. členu:
Redakcijski popravek zaradi spremembe 1. člena uredbe, ki določa, da se v nadaljnjem besedilu uporablja okrajšava Direktiva 2022/993/EU.

K 6. členu:
Priloga I, ki določa zahteve za pridobitev pooblastil o nazivu, posebnih pooblastil in potrdil, se dopolni na podlagi priporočil presoje EMSA pri naslednjih listinah: »častnik krovne straže na ladji z bruto tonažo do 500« in »poveljnik ladje z bruto tonažo do 500« z dodano opombo o omejitvi »obalna plovba« in »častnik strojne straže na ladji s pogonskim strojem z močjo 750 kW ali več« z dodanim potrdilom »delo na ladji s sistemi pod visoko napetostjo na operativni ravni«.

K 7. členu:
Določi se začetek veljavnosti uredbe, in sicer petnajsti dan po objavi v Uradnem listu Republike Slovenije.



IV.	PRILOGE

Priloge niso priložene.

